Danske beachvolleydamer udtaget til European Games
Line Trans Hansen og Helle Søndergård slutter sig til den danske European Games-delegation, som drager til Baku til juni. DIF har udtaget makkerparret til at repræsentere Danmark i beachvolley på kvindesiden.
Det første europæiske OL nogensinde får endnu et dansk beachvolleypar i sandet i form af Line Trans Hansen og Helle Søndergård.
Sidste år var makkerparret blandt andet med til på hjemmebane at spille Danmark videre til 3. runde i OL-kvalifikationen.
DIF’s udtagelse af endnu et dansk makkerpar glæder elitechef for beachvolley Lars Mayland:
”Det glæder mig, at Danmark bliver repræsenteret af endnu et ambitiøst beachvolleypar til European Games. Line og Helle har leveret nogle stærke præstationer både på den hjemlige beachvolley tour, til NEVZA-turneringer og i OL-kvalifikationen. Det bliver spændende at følge dem til et kæmpe mesterskab som European Games,” siger Lars Mayland.
Inden European Games i Baku skal Line Trans Hansen og Helle Søndergård i sandet i 3. runde af OL-kvalifikationen sammen med resten af det danske landshold. Continental Cup, som OL-kvalifikationen kaldes, foregår i franske Montpellier den 9.-10. maj.
Nummer: Det er det første europæiske OL nogensinde
Hvem: Cirka 6.000 atleter fra 49 europæiske lande. 50-60 atleter fra Danmark
Hvad: 20 udvalgte idrætsgrene, Danmark forventer at deltage i ca. 15 idrætsgrene
Beachvolley: 32 hold deltager i turneringen, som spilles fra den 16.-21. juni
Read 3090 times	Last modified on Thursday, 23 April 2015 08:21